དེ་བཞིན་སྲོལ་རྒྱུན་རིག་གནས་དང་དེང་རབས་འདུ་ཤེས་གཉིས་འགལ་ཟླར་ལངས་པའི་དུས་སྐབས་འདིར།ང་ཚོས་སྲོལ་རྒྱུན་རིག་གནས་དང་དེང་རབས་འདུ་ཤེས་བར་གྱི་འགལ་ཟླ་ཐག་གཅོད་ཇི་ལྟར་བྱ།འོ་ན་གཅིག་དོར་གཅིག་ལེན་བགྱིད་དམ།ཡང་ན་གཉིས་འཛིན་མཉམ་འཇོག་བགྱིད་དམ།ཁོ་བོས་བལྟས་ན་དེ་གཉིས་གང་གིས་ཀྱང་ཐག་མི་ཆོད་པས།དོན་ལྡན་གནད་འཕིགས་ཀྱི་ཐད་གཅོད་རང་བཞིན་ནི་སྲོལ་རྒྱུན་རིག་གནས་དེ་ཡང་སྲོལ་རྒྱུན་གསར་པའི་ཕྱོགས་སུ་ཁ་ཕྱོགས་པ་དང་།དེང་རབས་འདུ་ཤེས་དེ་ཡང་མི་རིགས་རང་བཞིན་ཅན་དུ་གྱུར་བར་བྱེད་རྒྱུ་དེ་རེད།གལ་ཏེ་དེ་ལྟར་བྱེད་ཐུབ་ཚེ།གཞི་ནས་སྲོལ་རྒྱུན་རིག་གནས་དང་དེང་རབས་འདུ་ཤེས་བར་གྱི་འགལ་ཟླའི་གནད་དོན་ཐག་གཅོད་ལེགས་པོ་ཡོང་ངེས་ཡིན་པར་མ་ཟད།ད་གཟོད་འཚོ་ཤུགས་ལྡན་པའི་མི་རིགས་རིག་གནས་ཤིག་ཀྱང་ཡོང་ཐུབ།དེ་ལྟར་བྱུང་ན་གཞི་ནས་རང་རེའི་རིག་གནས་ཀྱིས་རང་རེའི་མི་རིགས་འདི་ཉིད་བདག་སྐྱོང་ལེགས་པོ་ཐུབ་པར་མ་ཟད།འཛམ་གླིང་གི་སྔོན་ཐོན་མི་རིགས་གཞན་གྱི་རིག་གནས་ཀྱི་རྗེས་ཀྱང་ཟིན་ཐུབ།དེ་ནི་ཁོ་བོས་ཤོག་བུའི་སྟེང་དུ་ཐག་བཅད་པ་ཙམ་ཞིག་མ་ཡིན་པར།ཕྱི་རོལ་ཡུལ་གྱི་དོན་དངོས་ལས་ར་འཕྲོད་བྱུང་བ་ཞིག་ཡིན།ཁོ་བོའི་འདོད་ཚུལ་ལྟར་ན།མི་རིགས་ཤིག་གི་མ་འོངས་པ་དེ་གང་འདྲ་ཞིག་ཡོང་མིན་ནི་ད་ལྟའི་དཔལ་འབྱོར་ཚུད་པའི་རིག་གནས་ལ་རག་ལས་ཡོད་པ་དང་།ད་ལྟའི་རིག་གནས་དེ་ཡང་སྲོལ་རྒྱུན་རིག་གནས་ལ་ངོས་འཛིན་ཡང་དག་དང་རྒྱུན་འཛིན་གནས་སྨིན་བྱེད་ཐུབ་མིན་ལ་རག་ལས་འདུག་སྙམ།འོན་ཀྱང་དེང་ཆར་བོད་ཀྱི་སྲོལ་རྒྱུན་རིག་གནས་ལ་ངོས་འཛིན་དང་ཞིབ་འཇུག་བྱེད་མཁན་ཁྲོད་དུ་སྔར་བྱུང་རྣམ་ཐར་སྐྱོང་བའམ་ཕྱོགས་རེ་བའི་འདོད་ཚུལ་འཛིན་པ་མང་ཞིང་།སྲོལ་རྒྱུན་རིག་གནས་ཀྱི་འཛམ་གླིང་རང་བཞིན་དང་ལོ་རྒྱུས་རང་བཞིན་ལ་གནད་ལ་འཕིགས་པའི་རྟོག་དཔྱོད་བྱེད་མཁན་ནི་ཆེས་ཉུང་ཤས་ཤིག་ཏུ་ཟད།ཐག་ཉེ་ས་ནས་བཤད་ན་བོད་རིག་པའི་ཁྱབ་ཁོངས་ནང་དུའང་རིག་པའི་གནས་བཅུའི་སྐོར་ཕྱོགས་རྐྱང་པའི་ངོ་སྤྲོད་དང་ཞིབ་འཇུག་ལམ་ཙམ་བྱེད་པ་ཙམ་ལས།བོད་ཀྱི་རིག་གནས་དེ་འཛམ་གླིང་ཧྲིལ་པོའི་རིག་གནས་ཀྱི་ཁྱབ་ཁོངས་ནང་དུ་བཞག་སྟེ་ཞིབ་འཇུག་བྱ་རྒྱུ་མ་འདངས་སྟབས།དེང་འཛམ་གླིང་ཐོག་བོད་རིག་པར་ཞིབ་འཇུག་གི་ཚ་རླབས་འཕྱུར་བའི་དུས་འདིར་ད་དུང་རྣམ་གྲངས་ཆེན་པོ་འགའ་ཞིག་གི་ཐ་སྙད་ཐད་ལྷགས་བསྡད་པའི་རྙོག་དྲ་འགའ་ཞིག་སེལ་ཐུབ་མེད་པ་སྟེ།གནས་ཆེ་ས་ནས་བཤད་ན།གང་ཞིག་མཚན་ཉིད་རིག་པ་ཡིན་དང་གང་ཞིག་ཚད་མ་རིག་པ་ཡིན་སོགས་ཀྱི་སྐོར་ལའང་དོན་དམ་གནད་ལ་འཕིགས་པའི་ངེས་ཚིག་ཅིག་ཀྱང་འཇོག་ཐུབ་རྒྱུ་ལྟ་ཞོགདེ་ལས་ལྡོག་སྟེ་དེ་གཉིས་ཉ་ཉུང་མཉམ་བསྲེས་སུ་ལུས་ལྟ་བུའོ།།རྒྱུ་མཚན་དེ་དང་དེ་འདྲ་བ་མང་དག་ཅིག་ལ་བརྟེན་ནས་སྐྱེ་བོ་ཁ་ཅིག་གིས་བོད་ཀྱི་རིག་གནས་བཅུ་ཞེས་པ་དེ་གཞན་དང་མི་འདྲ་བ་ཡ་མཚན་པ་གང་ཞིག་ཤིན་ཏུ་ཁྱབ་ཆུང་བ་ཞིག་ཏུ་ངོས་འཛིན་བྱེད་བཞིན་མཆིས།དེ་ནི་ང་ཚོ་དུས་རབས་ཀྱི་མིས་དུས་རབས་ཀྱི་ལས་ཀ་བྱ་རྒྱུ་མ་འདངས་པ་ལས་ཐོན་པའི་གནད་དོན་ཞིག་ཡིན་པ་གསལ་པོ་རེད།དོན་དམ་རིག་གནས་བཅུར་དབྱེ་བའི་སྲོལ་དེ་ཡང་ལོ་རྒྱུས་ཐོག་སྔོན་བྱོན་མཁས་དབང་རིམ་བྱོན་གྱི་བསྲེགས་བཅད་བརྡར་གསུམ་གྱི་སྒོ་ནས་གཏན་ལ་ཕབ་པ་ཞིག་ཡིན་ཞིང་།དེ་ཡང་རེངས་པོར་གནས་པའི་དབྱེ་ཚུལ་ཞིག་མ་ཡིན་པར་རྒྱས་བསྡུས་ཅི་རིགས་སུ་བཀྲལ་བསྡུ་བྱེད་ཆོག་པ་ཞིག་ཡིན་ན།དབྱེ་རིམ་དེ་དག་གི་ནང་དུ་ཤེས་པར་བྱ་བའི་གནས་ཀུན་མི་འདྲ་བ་ལྟ་ཞོགཐ་ན་བཟོ་རིག་པ་གཅིག་པུའི་ནང་དུའང་ཤེས་བྱ་ཀུན་འདུ་བ་ཡིན་ཏེ།